Izvor: Wikipedia/Darko Dozet

Prve tužbe srpskih građana obolelih od karcinoma protiv zemalja članica NATO koje su bombardovale Srbiju osiromašenim uranijumom treba očekivati krajem septembra i početkom oktobra, najavio je predsednik Udruženja građana "Osiromašeni uranijum" Sveto Nogo.

Na simpozijumu o posledicama bombardovanja SR Jugoslavije osiromašenim uranijumom 1999. godine, održanom na niškom Univerzitetu, Nogo je rekao da se neće raditi o kolektivnim tužbama, već o pojedinačnim tužbama "nesrećnika" obolelih od karcinoma i tužbama njihovih porodica.

"Zemlje članice NATO tužićemo za materijalnu i nematerijalnu štetu. Krenućemo sa tužbama protiv pet zemalja, a posle simpozijuma biće dogovoreno koje će to zemlje biti", rekao je Nogo.

On je kazao da će narednih meseci biti formirane radne grupe koje će pisati tužbe i dodao da su iza tog "projekta" stale Advokatska komora Srbije, Advokatska komora Beograda i delom Advokatska komora Niša.

"Sve je veći broj obolelih od karcinoma, čak se i bebe rađaju sa karcinomom. Ne priznajemo 'višu silu', a kao intelektualci nemamo pravo da ćutimo o tome", izjavio je Nogo.

Predsednik Organizacionog odbora simpozijuma advokat Srđan Aleksić rekao je da je za sudske procese koji će biti vođeni pred nacionalnim sudovima zemalja članica NATO-a, za građane Srbije najbitnije to što je italijanski sud potvrdio uzročno-posledičnu vezu između osiromašenog uranijuma i obolevanja vojnika koji su boravili na bombardovanoj teritoriji Kosova i Metohije.

"Vojnicima obolelim od kancera i porodicama preminulih sud u Italiji odobrio je nadokanadu štete u visini od 200.000 do 500.000 evra. Mi ćemo tražiti istu odštetu za naše građane", kazao je Aleksić.

Prema njegovim rečima, Italijanima je bilo potrebno pet godina da na sudu dokažu uzročno-posledičnu vezu između bombardovanja osirumašenim uranijumom i obolevanja od kancera, a Srbiji je njihovim dokazima posao olakšan i do prve presude bi trebalo da se stigne za dve godine.

"Apelujemo da dođe do sporazuma i rešenja mirnim putem, jer ukoliko je italijanskim građanima isplaćena naknada štete ne vidim razlog zbog čega je ne bi dobili i naši građani", istakao je Aleksić.

Član italijanske Komisije za istraživanje posledica bombardovanja osiromašenim uranijumom Domeniko Leđero rekao da su sve presude u Italiji donete u korist vojnika, a osuđujuće za Ministarstvo odbrane.

"U Italiji je zabeleženo preko 80 slučajeva. Vojnici su dobili velika obeštećenja", kazao je Leđero.

On je dodao da je štetno dejstvo osiromašenog uranijuma na zdravlje ljudi dokazano u Italiji još 1987. godine.

Rukovodilac pomoći parlamenta Rusije Srbiji tokom devedesetih godina Sergej Baburin rekao je da Srbija jeste mnogo zakasnila sa tužbama, ali još nije sasvim kasno da ih podnese "jer stvari ne treba ostavljati ovakve kakve jesu, jer ćemo svi biti saučesnici nepravde".

Baburin je rekao da su osuđeni mnogi ljudi koji su branili zemlju, a nisu osuđeni oni koji su je bombardovali.

Dvodnevni simpozijum u Nišu okupio je tridesetak domaćih i međunarodnih stručnjaka iz oblasti prava, medicine, tehnike, atomske fizike i ekologije.